
PËR BANKëN E KURSIMEVE

Në mbështetje të nenit 16 të ligjit nr.7491, datë 29.4.l991 "Për dispozitat kryesore kushtetuese", me propozimin e Këshillit të Ministrave,

KUVENDI POPULLOR
I REPUBLIKËS SË SHQIPËRISË

V E N D O S I

Neni 1

Banka e Kursimeve është institucion shtetëror i pavarur, bën pjesë në sistemin bankar të Republikës se Shqipërisë dhe ka këtodetyra:
a) kryen veprimtari për depozitat e kursimit të mjeteve monetare të shtetasve.
b) kryen veprimtari për depozitat e kursimit në valutë të huaj për shtetasit shqiptar e të huaj;
c) jep kredi afatshkurtër e afatgjatë
ç) kryen shërbime të ndryshme.

Neni 2

Çdo shtetas ka të drejtë të depozitojë mjetet e tij monetare në Bankën e Kursimeve.
Depozituesi ka të drejtë ta disponojë lirisht e në çdo kohë depozitën e tij.
Depozitimi në Bankën e Kursimeve mund të bëhet edhe në emrin e një personi të tretë.
Rregullat, kushtet dhe afatet për depozitat e kursimit caktohen nga Banka e Kursimeve.

Neni 3

Depozituesi ka të drejtë të autorizojë me prokurë persona të tjerë për të bërë tërheqje nga depozita e tij.
Prokura për depozituesin me banim në Republikën e Shqipërisë lëshohet në përputhje me dispozitat e Kodit Civil.
Prokura, për depozotuesit që ndodhen jashtë shtetit, duhet të jetë lëshuar e vërtetuar nga organet e autorizuara dhe në mënyrë që përcaktohen në ligjin e vendit ku ndodhet depozituesi.

Neni 4

Depozita e kursimit u jepet trashëgimtarëve sipas dispozitave të Kodit Civil.
Banka e Kursimeve, nga depozita e kursimit e trashëgimlënësit, i paguhen njërit prej trashëgimtarëve shpenzimet e varrimit pas paraqitjes së një deklarate të vërtetuar nga organet lokale të pushtetit.
Kur shpenzimet e varrimit përballohen nga një person tjetër që nuk është trashëgimtar, Banka e Kursimeve i paguan atij shpenzimet e vërtetuara.

Neni 5

Banka e Kursimeve ruan fshehtësinë e depozitave.
Informata për depozitat e kursimit u jepet :
a) Depozituesve ose personave të autorizuar prej tyre.
b) Organeve të hetuesisë për çeshtje penale, me autorrizim të prokurorit.
c) Organeve gjyqësore për çeshtje penale, për pjestimin e pasurisë bashkëshortore dhe për detyrimin ushqimor.

Neni 6

Gjykata ose hetuesia, në rastet e parashikuara nga neni 5, kanë të drejtë të vendosin bllokimin e depozitës së depozituesit deri në përfundimin e çështjes dhe për këtë njoftojnë degët e Bankës së Kursimeve.
Ekzekutimi i detyrueshëm mbi depozitat e bllokuara mund të bëhet vetëm në bazë të një vendim penal ose civil, të dhënë nga gjykata e që ka marrë formë të prerë.

Neni 7

Banka e Kursimeve cakton objektet e kredive afatshkurtëra dhe afatgjata, rregullat, kushtet dhe afatet e dhënies e të kthimit të tyre.

Neni 8

Banka e Kursimeve cakton interesat bankare për depozitat e kursimit dhe për kreditë afatshkurtëra e afatgjata.
Për shërbimet që u kryhen personave juridikë a fizikë. Banka e kursimeve mban komisione e shpenzime, sipas tarifave që caktohen prej saj.

Neni 9

Banka e Kursimeve ka këto fonde :
a) Fondin e themelimit prej 50 milion lekësh.
b) Fondin rezervë.
c) Fondin e mjeteve kryesore
Fondi rezervë krijohet nga fitimi i Bankës së Kursimeve dhe përdoret prej saj.

Neni 10

Banka e kursimeve ka këto organe:
a) Këshilli Administrativ
b) Drejtori e zevendësit e tij.
Këshilli Administrativ miraton statutin e Bankës.
Drejtori i Bankës së Kursimeve emërohet nga Këshilli i Ministrave.

Neni 11

Banka e Kursimeve ushtron veprimtarinë e saj ekonomike e financiare në mënyrë të pavarur dhe i paguan shtetit tatimet e taksat e përcaktuara me ligj. Për pjesën tjetër të fitimit vendos Këshilli Administrativ i Bankës.
Banka e Kursimeve i nënshtrohet kontrollit të shtetit dhe bilanci i saj, pasi të jetë miratuar nga Këshilli administrativ i paraqitet Këshillit të Ministrave.

Neni 12

Shteti garanton depozitat e kursimit të popullsisë të depozituara në Bankën e Kursimeve.

Neni 13

Banka e Kursimevë është person juridik me qendër në Tiranë dhe ka rrjetin e saj në rrethe ( degë e arka kursimi ).
Degët e Bankës së Kursimeve varen nga drejtori i Bankës së Kursimeve dhe për kryerjen e funksioneve e detyrave të tyre ato kontrollohen e japin llogari para tij.
Drejtori i Bankës së Kursimeve drejton Bankën dhe përgjigjet për gjithë veprimtarinë e saj, e përfaqëson atë ose autorizon persona të tjerë që ta përfaqësojnë. Ai vepron në përputhje dhe brenda kompetencave qe i jepen nga Këshilli Administrativ ose që përcaktohen në Statutin e Bankës .

Neni 14

Ligji nr.6600, datë 30.6.l982 "Për Institutin e Arkave të Kursimit dhe të Sigurimeve", shfuqizohet.

Neni 15

Ky ligj hyn në fuqi menjëherë.

